b'\n_START_ARTICLE_\nTrombopoetinas\n_START_PARAGRAPH_\nTrombopoetinas\xc2\xa0\xe2\x80\x93 hormonas, glikoproteinas, skatinantis megakariocit\xc5\xb3 aktyvum\xc4\x85 kaul\xc5\xb3 \xc4\x8diulpuose ir reguliuojantis trombocit\xc5\xb3 sintez\xc4\x99.\n_START_SECTION_\nSintez\xc4\x97 organizme\n_START_PARAGRAPH_\nTrombopoetinas gaminamas daugiausiai kepenyse, nedideliais kiekiais ir inkstuose bei kaul\xc5\xb3 \xc4\x8diulpuose. Skirtingai nei eritropoetinas, trombopoetinas sintetinamas stabiliu grei\xc4\x8diu, o sintez\xc4\x97 reguliuojama per jo receptorius. Kraujyje trombopoetinas cirkuliuoja laisvas ir susijung\xc4\x99s su trombocitais. Prie trombocit\xc5\xb3 prisijung\xc4\x99s hormonas n\xc4\x97ra efektyvus ir suardomas kartu su trombocitais per 7\xe2\x80\x9310 dien\xc5\xb3. Esant dideliam trombocit\xc5\xb3 skai\xc4\x8diui (trombocitozei) sujungiamas didesnis hormono kiekis, tod\xc4\x97l trombocit\xc5\xb3 gamyba stimuliuojama ma\xc5\xbeiau. Suma\xc5\xbe\xc4\x97jus trombocit\xc5\xb3 skai\xc4\x8diui did\xc4\x97ja laisvai cirkuliuojan\xc4\x8dio trombopoetino kiekis, tod\xc4\x97l skatinama trombocit\xc5\xb3 sintez\xc4\x97.\n_START_SECTION_\nVeikimo mechanizmai\n_START_PARAGRAPH_\nTrombopoetinas veikia ne tik megakariocitus, bet ir kamienines kaul\xc5\xb3 \xc4\x8diulp\xc5\xb3 l\xc4\x85steles. Trombopoetinas jungiasi prie receptoriaus kaip ligandas ir stimuliuoja jas per JAK2 signalo perdavimo keli\xc4\x85. Efektyvus yra tik laisvai cirkuliuojantis hormonas, nesujungtas su trombocitais.\n_START_SECTION_\nNaudojimas medicinoje\n_START_PARAGRAPH_\nTrombopoetinas kaip vaistas n\xc4\x97ra stabilus junginys, be to j\xc4\xaf sunku skirti ligoniams, tod\xc4\x97l sukurti sintetiniai trombopoetino receptori\xc5\xb3 agonistai (eltrombopagas ir romiplostimas), kurie gali b\xc5\xabti skiriami sergant imunine trombocitopenine purpura ir kitomis ligomis, kurioms b\xc5\xabdinga trombocitopenija.'